- Hindi News
- National
- पेड़ कटवाया, शाखा गिरने से बिजली का तार टूटा, शहर में चार घंटे बंद रही बिजली
पेड़ कटवाया, शाखा गिरने से बिजली का तार टूटा, शहर में चार घंटे बंद रही बिजली
पुराना बसस्टैंड क्षेत्र में इमली का पेड़ गुरुवार को नगर परिषद ने कटवाया। इसकी शाखा टूटकर पास से निकल रहे बिजली के तार पर गिर गई। इसके चलते तार टूट गया। इससे शहर में करीब 4 घंटे बिजली बंद रही। बिजली सुबह 10 से 12 बजे तक बंद रही। इसके बाद दोपहर में तीन से चार बार बिजली गई।
नगर परिषद सीएमओ का कहना है कि हमने बिजली कंपनी को सूचना दे दी थी। कंपनी के जेई का कहना है कि नप ने एेनवक्त पर सूचना दी। ऐसे में तत्काल व्यवस्था नहीं की जा सकती। इन सब में बड़ी समस्या यह कि बिजली कंपनी ने लाइट बंद नहीं की। इसके चलते तार टूटने से आसपास के घरों में करंट फैलने का खतरा बढ़ गया। हालांकि तत्काल बिजली बंद करवाकर उसे सुधारा गया।
नहीं हुए बैंक के काम
बिजली बंद होने के कारण यूं तो आम जनजीवन पूरी तरह से प्रभावित हुआ। सबसे अधिक बैंकों का काम प्रभावित हुआ। बैंकों में लेन-देन नहीं हो सका। डिंडोर के धीरपसिंह का कहना है सेंट्रल बैंक से उन्हें किसी को रुपए लौटाने थे। रुपए नहीं निकल पाए। साठखेड़ा के प्रकाश धाकड़ भी बैंक में रुपए निकालने गए लेकिन लाइट बंद होने के कारण उन्हें काफी देर बाद रुपए मिल सके। इसी तरह लोहे का कारखाना चलाने वाले उस्मान गनी ने बताया हालांकि बिजली केवल चार घंटे ही बंद रही लेकिन इसके चलते पूरा दिन का काम प्रभावित हुआ।
एक दिन पहले दी सूचना
बिजली कंपनी को नगर परिषद ने एक दिन पहले ही सूचना दी थी। इतना अर्जेंट व्यवस्था नहीं की जा सकती है। बोर्ड की परीक्षाएं चल रही हैं। इसके चलते तत्काल लाइट बंद नहीं की जा सकती है। फिर भी एक लाइन बंद कर दी थी। मनोज यादव, जेई, बिजली वितरण कंपनी
नहीं की बिजली बंद
कंपनी ने बिजली बंद नहीं की। इसके चलते असुविधा हुई। हमने तो पहले ही कंपनी को सूचना दे दी थी कि पेड़ काटने के लिए बिजली बंद करवानी होगी। बावजूद ध्यान नहीं देने के कारण ऐसी स्थिति बनी। बीएस सोलंकी, सीएमआे
नप द्वारा कटवाया इमली का पेड़ जिससे तार टूटे। फोटो | भास्कर
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva